
AB 

EMANUELE  SWEDENBORG, 


i.  De^Commercio  animae  et  corporis,  seu  de  Operatio- 
ne  unius  in  alterum,  ac  imius  cum  altero,  sunt  tres  Opiniones 
ct  Traditiones,  quae  sunt  Hypotheses;  Prima  vocatur  Influxus 
physicus.  Altera  Influxus  spiritualis,  et  Tertia  Harmonia  prae- 
stabilita.  Prima,  quae  vocatur  Influxus  physicus,  est  ex  appa¬ 
rentiis  sensuum  et  inde  fallaciis,  quoniam  apparet  sicut  objecta 
visus,  quae  afficiunt  oculos,  influant  in  cogitationem ,  et  pro¬ 
ducant  illam ;  pariter  loquelae  quae  movent  aures*  sicut  influant 
in  mentem,  et  producant  ideas  ibi;  consimiliter  olfactus,  gu¬ 
stus,  et  tactus:  quoniam  borum  Sensuum  organa  primum  re¬ 
cipiunt  contactus  e  Mundo  alluentes,  et  secundum  affectiones 
illorum  apparet  Mens  cogitare  et  quoque  velle,  ideo  Antiqui 
Philosophi  et  Scholastici  crediderunt  influxum  ab  illis  derivari 
inanimam,  et  sic  concluserunt  Hypothesin  de  Influxu  physico 
seu  naturali.  Altera,  quae  vocatur  Influxus  spiritualis,  a 
quibusdam  occasionalis,  est  ex  ordine  et  ejus  legibus;  quoniam 
Anima  est  substantia  spiritualis,  et  inde  purior,  prior,  et  inte¬ 
rior,  Corpus  autem  est  materiale,  et  inde  crassius,  posterius 
et  exterius,  et  secundum  ordinem  est,  ut  purius  influat  in  cras¬ 
sius,  prius  in  posterius,  et  interius  in  exterius,  ita  Spirituale  in 
Materiale,  etnonvicissim;  proinde  Mens  cogitativa  in  Visum  - 
secundum  statum  inductum  oculis  ex  objeci  is,  quem  statum 

Mens  illa  etiam  disponit  ad  nutum;  pariter  Mens  pcrceptiva  in 
Auditum  secundum  stalum  inductum  auribus  et  loquelis.  Ter¬ 
tia,  quae  vocatur  Harmonia  praestabilita,  est  ex  apparen¬ 
tiis  et  fallaciis  rationis,  quoniam  Mens  in  ipsa  operatione  una  et 
simul  agit  cum  corpore;  at  usque  omnis  operatio  est  primum 
successiva  et  postea  simuli anea,  operatio  successiva  est  Influxus, 
ct  operatio  simultanea  est  Harmonia;  quemadmodum  cum  Mens 
cogitat  et  postea  loquitur,  aut  cum  vult  et  postea  agit,  quare 
est  fallacia  rationis  stabilire  simultaneum  et  excludere  successi¬ 
vum.  Praeter  has  tres  Opiniones  de  Commercio  Animae  et  Cor¬ 
poris  non  dabilis  est  quarta,  quippe  sive  operabitur  Anima  in 
Corpus,  sive  Corpus  in  Animam,  sive  utraque  continue  simul. 

2.  Quoniam  Influxus  spiritualis  est  ex  ordine  et  ejus  legi¬ 
bus,  ut  dictum  est,  ideo  hic  a  sapientibus  in  Orbe  erudito  prae 
duobus  reliquis  aguitus  et  receptus  est:  omne  id  quod  ex  ordine 
est,  Yeritas  est,  ac  Veritas  $e  ipsam  manifestat  ex  luce  ei  insita, 
etiam  in  umbra  rationis,  in  qua  sunt  Hypotheses.  Sed  sunt  tria 
quae  hanc  Hypothcsin  involvunt  umbrae,  ignorantia  quid  Ani¬ 
ma,  ignorantia  quid  Spirituale,  et  ignorantia  qualis  est  Influ¬ 
xus,  quare  haec  tria  prius  evolvenda  sunt  antequam  Ratio  videt 
ipsam  Veritatem;  nam  Yeritas  hypothetica  non  est  ipsa  veritas, 
sed  conjectura  veritatis;  est  sicut  pictura  in  pariete  in  luce  stel¬ 
larum  noctu  visa ,  cui  Mens  inducit  formam  variam  secundum 
phantasiam;  aliter  dum  lux  solis  post  auroram  illuminat  illam, 
et  non  modo  communia  ejus  sed  etiam  singularia  ejus  detegit  et 
sistit  videnda;  ila  fit  ex  umbra  veritatis,  in  qua  est  haec  Hypo- 
thesis,  aperta  Veritas,  dum  cognoscitur  quid  et  quale  est  Spiri¬ 
tuale  respective  ad  naturale,  tum  quid  et  qualis  est  Anima  hu¬ 
mana,  ut  et  qualis  in  illam,  'et  per  illam  in  Mentem  percepti- 
vam  ct  cogitativam,  et  ex  hac  in  corpus  est  Influxus.  Ast  haec 
a  nemine  tradi  possunt,  nisi  cui  data  est  a  Domino  consociatio 
cum  Angelis  in  Mundo  spirituali  et  simul  cum  Hominibus  in 
Mundo  naturali;  et  hoc  quia  mihi  datum  est,  potui  describere 
quid  et  quale  est  unum  et  alterum,  quod  factum  est  in  Opusculo 
de  Amore  conjugiali,  de  Spirituali  in  Memorabili  ibi  n: 
326  ad  329;  de  Anima  humana,  n :  316,  et  de  Influxu  n: 
380,  et  plenius  n:  416  ad  422.  Quis  non  scit,  aut  scire  pot¬ 
est,  quod  Bonum  amoris  et  Yerum  fidei  influant  a  Deo  in  homi- 

nem,  et  quod  influant  in  Animam  ejus,  ac  sentiantur  in  Mente 
ejus,  ac  effluant  ex  cogilatione  in  loquelas,  et  ex  voluntate  in 
actiones.  Quod  inde  sit  influxus  spiritualis»  ac  ejus  origo  et  de- 
rivatio,  manifestabitur  in  hoc  ordine.  L  Quod  duo  Mundi  sint. 
Mundus  Spiritualis ,  ubi  sunt  Spiritus  et  Angeli,  et  Mundus 
naturalis ,  ubi  sunt  Homines.  IL  Quod  Mundus  Spiritualis 
exstiterit  et  subsistat  ex  suo  Sole,  et  quod  Mundus  naturalis 
ex  suo ,  III.  Quod  Sol  Mundi  spiritualis  sit  purus  amor  a  Je- 
hovah  Deo ,  Qui  in  medio  ejus  est  IV  Quod  ex  illo  Sole  pro¬ 
cedat  Calor  et  Lux  t  et  quod  Calor  ex  illo  procedens  in  essen¬ 
tia  sua  sit  Amor,  et  quod  Lux  inde  in  essentia  sua  sit  Sapien¬ 
tia.  V.  Quod  tam  Calor  ille  quam  Lux  illa  influant  in  homi¬ 
nem  ,  Calor  in  ejus  Voluntatem  et  producat  ibi  bonum  amo¬ 
tis  ,  et  Lux  in  ejus  Intellectum ,  et  producat  verum  sapientiae. 
VI.  Quod  illa  duo,  calor  et  lux ,  seu  amor  et  sapientia,  a  Deo 
conjunctim  influant  in  Animam  hominis ,  et  per  hanc  in  Men¬ 
tem,  ejus  affectiones  et  cogitationes,  et  ex  his  in  corporis  sen¬ 
sus,  loquelas  et  actiones.  VII.  Quod  Sol  Mundi  naturalis  sit 
purus  ignis ,  et  quod  per  hunc  solem  exstiterit  et  subsistat 
Mundus  naturae.  VIII.  Quod  inde  omne  quod  ex  hoc  sole 
procedit ,  in  se  spectatum  sit  mortuum.  IX.  Quod  Spirituale 
induat  se  Naturali,  sicut  homo  se  veste .  X.  Quod  Spiritualia 
ita  induta  in  homine  faciant  ut  vivere  possit  rationalis  et  mo¬ 
ralis  ,  ita  spiiitualiter  naturalis.  XI.  Quod  receptio  influxus 
istius  sit  secundum  statum  amoris  et  sapientiae  apud  hominem . 
XII.  Quod  Intellectus  in  homine  possit  elevari  in  lucem,  hoc 
est ,  in  sapientiam ,  in  qua  sunt  Angeli  Coeli ,  secundum  ex¬ 
cultum  rationis,  et  quod  Voluntas  ejus  in  calorem,  hoc  est , 
in  amorem  similiter  secundum  facta  vitae ;  sed  quod  amor  vo¬ 
luntatis  non  elevetur ,  nisi  quantum  homo  vult  et  facit  illa , 
quae  sapientia  intellectus  docet.  XIII.  Quod  prorsus  aliter 
apud  bestias.  XIV,  Quod  tres  gradus  sint  in  Mundo  spirituali, 
et  tres  gradus  in  Mundo  naturali,  secundum  quos  jit  omnis 
influxus.  XV.  Quod  fines  sini  in  primo  gradu ,  causae  in  se¬ 
cundo,  et  effectus  in  tertio*  XVI.  Quod  ex  his  pateat,  qualis 
est  influxus  spiritualis  ab  origine  sua  ad  effectus.  Singula 
haec  nunc  paucis  illustranda  sunt . 

Quod  duo  Mundi  sint ,  Mundus  spiritualis  ubi 
sunt  Spiritus  et  An  geli ,  et  Mundus  natu¬ 
ralis ,  ubi  sunt  Homines. 

3.  Quod  sit  Mundus  spiritualis,  in  quo  sunt  Spiritus  et  An¬ 
geli,  distinctus  a  Mundo  naturali  in  quo  sunt  homines,  hacte¬ 
nus  in  Orbe  etiam  Christiano  alte  latuit;  causa  est,  quia  non 
aliquis  Angelus  descendit  et  oretemis  docuit,  nec  aliquis  homo 
ascendit  et  vidit;  ne  itaque  ex  ignorantia  illius  Mundi,  et  inde 
ex  ancipite  fide  de  Coelo  et  Inferno ,  homo  infatuaretur  in  tan- 
tum  ut  fieret  Naturalista  atheus,  placuit  Domino  aperire  visum 
spiritus  mei,  et  hunc  elevare  in  Coelum,  et  quoque  demittere 
in  Infernum,  et  exhibere  videndum  quale  est  utrumque.  Inde 
patuit  mihi  quod  duo  Mundi  sint,  et  illi  inter  se  distincti,  unus 
ia  quo  omnia  spiritualia  sunt  et  inde  vocatur  Mundus  spiritualis, 
et  alter  in  quo  omnia  naturalia  sunt,  et  inde  vocatur  Mundus 
naturalis,  ac  quod  spiritus  et  angeli  in  suo  Mundo  vivant,  ac 
homines  in  suo ;  tum  quod  unusquisque  homo  per  mortem  trans¬ 
migret  e  suo  in  alterum,  et  in  hoc  vivat  in  aeterauift.  Cognitio 
de  utroque  hoc  mundo  praemittenda  est,  ut  a  principio  suo  de¬ 
tegatur  Influxus,  de  quo  hic  agitur;'  influit  enim  Mundus  spiri¬ 
tualis  in  Mundum  Naturalem,  et  actuat  hunc  in  singulis  ejus, 
tam  apud  homines  quam  apud  bestias,  et  quoque  facit  vegetati- 
vum  in  arboribus  et  herbis. 


n. 

Quod  Mundus  Spiritualis  exstiterit  et  subsistat 
ex  Suo  So le>  et  yuod  Mundus  naturalis 
ex  suo * 

4.  Quod  sit  alius  Sol  Mundi  Spiritualis,  et  alius  Mundi  na¬ 
turalis,  est  tjuia  Mundi  illi  prorsus  distincti  sunt,  ac  Mundus 
trahit  suara  originem  ex  Sole;  non  enim  potest  Mundus,  in  quo 
omnia  spiritualia  sunt,  oriri  cx  Sole,  ex  quo  omnia  naturalia 
sunt,  nam  sic  foret  Influxus  physicus,  qui  tamen  est  contra  or¬ 
dinem.  Quod  Mundus  exstiterit  ex  Sole,  et  non  vicissim ,  con¬ 
stat  ex  effectu  causae,  quod  Mundus  in  omnibus  et  singulis  ejus 

subsistat  per  Solem,  ac  subsistentia  demonstrat  exi&tentiam,  qua* 
re  dicitur  quod  subsistentia  sit  perpetua  existentia;  ex  quo  pa¬ 
te  t>  quod  si  removeretur  Sol,  caderet  Mundus  ejus  in  chaos, 
et  boc  in  nihilum.  Quod  iu  Mundo  spirituali  sit  alius  Sol  quam 
in  Mundo  naturali,  possum  testari,  quia  illum  vidi,  apparet 
igneus  sicut  noster  Sol,  paene  simili  magnitudine,  distat  ab  An¬ 
gelis  sicut  noster  Sol  ab  hominibus;  at  non  oritur  nec  occidi^ 
sed  stat  immotus  in  media  altitudine  inter  zenith  et  homontem, 
inde  est  Angelis  perpetua  lux,  et  perpetuum  ver.  Homo  ratio¬ 
nis,  qui  non  aliquid  novit  de  Sole  Mundi  Spiritualis,  facile  deli¬ 
rat  in  sua  idea  de  Creatione  Universi,  quam,  cum  profunde  vol¬ 
vit,  non  aliter  percipit,  quam  quod  sit  ex  natura,  et  quia  ori¬ 
go  naturae  est  Sol,  quam  quod  sit  ex  Sole  ejus  ut  Creatore.  In¬ 
super  non  potest  aliquis  percipere  Influxum  spiritualem,  nisi 
etiam  sciat  originem  ejus,  omnis  enim  Influxus  est  ex  Sole,  In¬ 
fluxus  Spiritualis  ex  suo,  et  Influxus  naturalis  ex  suo ;  Internus 
visus  hominis,  qui  est  Mentis  ejus,  influxum  recipit  ex  Sole  spi¬ 
rituali,  Externus  autem  Visus,  qui  est  corporis,  influxum  in¬ 
cipit  ex  Sole  naturali»  et  in  Operatione  se  conjungunt,  similiter 
ut  Anima  cum  Corpore.  Ex  his  palet,  iu  quam  caecitatem,  ca¬ 
liginem,  et  fatuitatem  incidere  possunt  illi  qui  nihil  sciunt  de 
Mundo  Spirituali,  et  ejus  Sole;  in  Caecitatem  f  quia  Mens  ex 
solo  visu  oculi  pendens,  iu  ratiociniis  fit  similis  vespertilioni, 
qui  vage  et  modo  ad  appensa  lintea  noctu  volat:  in  Caliginem , 
quia  visus  mentis,  dum  in  illum  ab  interiori  influit  visus  oculi» 
orbatur  omni  spirituali  lumine,  et  fit  similis  noctuae:  in  Fatui¬ 
tatem,  quia  nihilominus  homo  cogitat,  sed  ex  naturalibus  de 
spiritualibus,  et  non  vicissim,  ita  amenter,  stulte,  et  fatue. 


Quod  Sol  Mundi  Spiritualis  sit  purus  Amor , 
a  Jehovak  Deo »  Qui  in  medio  ejus  est. 

6.  Spiritualia  non  possunt  aliunde  procedere,  quam  ex 
Amore,  et  Amor  non  aliunde  quam  ex  Jchovah  Deo,  Qui  est 
Ipse  Amor,  quaTe  Sol  Mundi  Spiritualis,  ex  quo  omnia  Spiri¬ 
tualia,  ut  a  suo  fonte,  scaturiunt,  est  purus  Amor  a  Jchovah 
Deo,  Qui  in  medio  ejus  est,  procedens:  ipse  ille  Sol  non  est 

Deos,  sed  est  a  Deo,  est  proxima  Sphaera  circum  Illum  ab  Illo. 
Per  hunc  Solem  a  Jebovab  Deo  creatum  est  Universum,  per 
quod  intelligunhir  in  complexu  omnes  Mundi,  qui  tolidem  sunt, 
quot  in  Expanso  nostri  Coeli  sunt  Stellae.  Quod  Creatio  per  il¬ 
lum  Solem,  qui  est  purus  Amor,  facta  sit,  ita  a  Jehovah  Deo, 
est  quia  Amor  est  ipsum  Esse  vitae,  et  Sapientia  est  Existere 
vitae  inde,  et  ex  Amore  per  Sapientiam  omnia  creata  sunt;  hoc 
intelligitur  per  haec  apud  Johannem ;  Verbum  erat  apud  Deum* 
et  Deus  erat  Verbum ,  omnia  per  Ipsum  facta  sunt ,  et  absque 
Ipso  factum  est  nihil  quod  factum  est;  et  Mundus  per  Ipsum 
factum  est ,  I:  i.  3.  10;  Verbum  ibi  est  Divinum  Verum,  ila 
quoque  Divina  Sapientia;  quare  etiam  Verbum  ibi  vocatur  Lux, 
quae  illuminat  omnem  hominem,  Vers:  9,  similiter  ut  facit  Di¬ 
vina  Sapientia  per  Divinum  Verum.  Illi  qui  abunde  deducunt 
ortum  Mundorum,  quam  ex  Divino  Amore  per  Divinam  Sapien¬ 
tiam,  hallucinantur  sicut  cerebrosi,  qui  videut  larvas  ut  homi¬ 
nes,  phantasmata  ut  luces,  ac  entia  Talionis  ut  effigies  reales ; 
est  enim  universum  creatum  cohaerens  Opus  ex  Amore  per  Sa¬ 
pientiam  ;  visurus  es  boc  si  potis  es  lustrare  nexus  in  ordine  a 
primis  ad  ultima.  Quemadmodum  Deus  est  unus,  ita  quoque 
Sol  spiritualis  est  unus,  nam  de  spiritualibus,  quae  sunt  ejus 
derivationes,  non  praedicabilis  est  extensio  spatii,  et  Essentia 
et  Exislentia  absque  spatio,  est  ubivis  in  spatiis  absque  spatio, 
ita  Divinus  Amor  a  principio  Universi  ad  omnes  fines  ejus;  quod 
Divinum  impleat  omnia,  et  per  impletionem  in  statu  creato  con¬ 
servet  omnia ,  ratio  videt  e  longinquo,  et  in  propinquo  quan¬ 
tum  cognoscit  Amorem  qualis  in  se  est,  ejus  conjunctionem  cum 
Sapientia,  ut  [T]  percipiantur  fines,  ejus  influxum  in  sapientiam, 
ut  sistantur  causae,  et  ejus  operationem  per  sapientiam,  ut  pro¬ 
ducantur  effectus. 


IV. 

Quod  ex  illo  Sole  procedat  Calor  et  Lux ,  at 
quod  Calor  ex  illo  procedens  in  essentia  sua 
sit  amor ,  et  quod  Lux  inde  in  essentia  sua 
sit  sapientia . 

6.  Notum  est,  quod  in  Verbo,  ct  inde  in  communi  Prae- 

dicatorum  sermone,  Divinus  Amor  exprimatur  per  Ignem,  ut 
quod  Ignis  coelestis  impleat  corda,  et  accendat  sancta  desideria 
ad  colendam  Deum;  causa  est,  quia  Ignis  correspondct  amori, 
et  inde  significat  eum ;  ex  eo  est  quod  Jehovah  Deus  visus  sit 
ut  Ignis  ia  rubo  coram  Mose,  similiter  super  Monte  Smai  co¬ 
ram  Filiis  Israelis,  et  quod  mandatum  sit,  quod  Ignis  perpetuo 
custodiretur  super  Altari,  et  quod  quavis  vespera  accenderen¬ 
tur  lucernae  Candelabri  in  Tabernaculo;  hoc  erat,  quia  ignis 
significabat  amorem.  Quod  sit  Calor  ex  illo  igne,  patet  mani¬ 
feste  ex  amoris  effectibus,  quod  homo  incendatur,  incalescat, 
et  inflammetur,  sicut  amor  ejus  exaltatur  in  zelum,  aut  in  ex¬ 
candescentiam  irae;  Calor  sanguinis,  seu  Calor  vitalis  homi¬ 
num,  et  in  genere  Animalium,  non  aliunde  est  quam  ex  Amore, 
qui  facit  vitam  illorum:  Ignis  infernalis  nec  aliud  est  quam 
Amor  oppositus  amori  Coelesti:  inde  nunc  est,  quod  Amor  Di- 
vinus  appareat  Angelis  ut  Sol  in  Mundo  illorum,  igneus,  ut  no¬ 
ster  Sol,  ut  supra  dictum  est,  et  quod  Angeli  in  calore  sint  se¬ 
cundum  receptionem  Amoris  a  Jehovah  Deo  per  illum  Solem. 
Quod  Lux  ibi  in  sua  essentia  sit  Sapientia,  inde  fluit;  sunt  enim 
Amor  et  Sapientia  individui,  sicut  Esse  et  Existere,  Amor  enim 
per  Sapientiam,  et  secundum  illam  existit;  hoc  simile  est  sicut 
in  Mundo  nostro,  quod  Calor  tempore  veris,  uniat  se  cum  Lu¬ 
ce,  et  producat  germinationes  et  tandem  fructificationes:  prae¬ 
terea  quisque  scit,  quod  Calor  spiritualis  sit  Amor,  et  Lux  spi¬ 
ritualis  sit  sapientia;  calet  enim  homo  sicut  amat,  ac  intellectus 
ejus  in  luce  est  sicut  sapit.  Lucem  illam  spiritualem  saepius  vidi, 
excedit  lucem  naturalem  candore  et  quoque  splendore  in  im¬ 
mensum,  est  enim  sicut  ipse  candor  et  ipse  splendor  in  se,  ap¬ 
paret  ut  splendens  et  fulgurans  nix,  qualia  visa  sunt  vestimenta 
Domini  Cum  transformatus  est,  Mare:  IX:  3.  Luc;  IX:  29:  [2] 
quoniam  Lux  est  Sapientia,  ideo  Dominus  se  vocat  Lucem,  quae 
illuminat  omnem  hominem,  Joh:  I:  9t  et  alibi,  quod  sit  ipsa 
Lux,  Joh:  III:  19.  Cap:  VIII:  12.  Cap:  XII :  35.  36.  46,  [3] 
hoc  est,  quod  sit  ipsum  Divinum  Verum,  quod  est  Verbum ,  ita 
ipsa  Sapientia.  Creditur  quod  Lumen  naturale,  quod  etiam  est 
rationale,  sit  ex  luce  nostri  Mundi,  sed  est  ex  luce  Solis  Mundi 
spiritualis,  nam  visus  mentis  influit  in  visum  oculi,  ita  quoque 

luces,  et  non  vwissim;  si  yicissim,  foret  influxus  physicus,  et 
non  Influxus  spiritualis. 


V- 

Quod  tam  Calor  illey  quam  Lux  illa  influant 
in  homine  Calor  in  ejus  voluntatem^  et  pro - 

ducat  ibi  bonum  amoris ,  et  Lux  in  ejus 
intellectum  f  et  producat  ibi  verum 
sapientiae. 

1.  Notura  est  quod  universaliter  omnia  se  referant  ad  Bo¬ 
num  et  Verum  ,  et  quod  non  detur  singulare  ens  in  quo  non  re¬ 
lativum  ad  illa  duo  est;  inde  est  quod  in  homine  sint  duo  Re¬ 
ceptacula  vitae,  imum  quod  est  receptaculum  Boni,  quod  vo¬ 
catur  Voluntas,  alterum  quod  est  receptaculum  Veri,  quod  vo¬ 
catur  Intellectus^  ct  quia  Bonum  est  Amoris,  ct  Verum  est  Sa¬ 
pientiae,  est  Voluntas  receptaculum  amoris,  ac  Inlellectus  re¬ 
ceptaculum  sapientiae.  Quod  Bonum  sit  amoris,  est  quia  homo 
quod  amat,  hoc  velit,  et  cum  operatur  illud  appellet  bonum; 
et  quod  Verum  sit  sapientiae,  est  quia  omnis  sapientia  est  ex 
veris,  imo  bonum  quod  sapiens  cogitat,  est  verum,  et  hoc  fit 
bonum,  cum  vult  et  facit  illud.  Qui  non  rite  distinguit  inter  bi¬ 
na  illa  Receptacula  vitae,  quae  sunt  Voluntas  et  Intellectus,  et 
claram  notionem  sibi  format  de  illis,  frustra  satagit  cognoscere 
Influxum  spiritualem,  nam  Influxus  est  m  Voluntatem,  et  In¬ 
fluxus  est  in  Intellectum,  in  Voluntatem  hominis  est  Influxus 
boni  amoris,  et  in  Intellectum  ejus  est  Influxus  veri  sapientiae, 
uterque  a  Jebovah  Deo  immediate  per  Solem  in  cujus  medio 
est,  et  mediate  per  Coelum  Angelicum.  Bina  illa  Receptacula, 
Voluntas  et  Intellectus,  tam  distincta  sunt,  sicut  sunt  Calor  et 
Lux,  nam  Voluntas  recipit  calorem  coeli,  qui  in  essentia  sua 
est  sapientia,  ut  supra  dictum  est.  Datur  Influxus  e  Mente  hu¬ 
mana  in  loquelas,  et  datur  in  actiones.  Influxus  in  loquelas,  fit 
ex  Voluntate  per  Intellectum,  Influxus  autem  in  actiones,  fit 
ex  Intellectu  per  Voluntatem;  illi  qui  modo  Influxum  in  intelle¬ 
ctum,  et  non  simul  in  voluntatem  norunt,  et  ex  illo  ratiocinan¬ 
tur  et  concludunt,  sunt  sicut  monoculi,  qui  modo  vident  obje^ 
cta  unius  lateris,  ct  non  simul  alterius;  ac  sicut  manci,  qui 

modo  una  manu  contortim  operantur;  ac  sicut  claudi,  qui  su¬ 
per  uno  pede  cum  baculo  subsultim  ambulant.  Ex  bis  paucis 
explanatum  est,  quod  Calor  spiritualis  influat  in  voluntatem  ho¬ 
minis,  et  producat  bonum  amoris,  et  quod  Lux  spiritualis  in¬ 
fluat  in  intellectum  ejus,  et  producat  verum  sapientiae. 

VI. 

Quod  illa  duo,  viz*  Calor  et  Lux,  seu  Amor 
ei  Sapientia,  a  Deo  eonjunctim  influant  in  Ani¬ 
mam  Hominis ,  et  per  hanc  in  Mentem ,  ejus  af¬ 
fectiones  et  cogitationes,  et  ex  his  in  cor¬ 
poris  sensus,  loquelas  et  actiones, 

8.  Influxus  spiritualis  hactenus  a  limatis  ingeniis  traditus 
est  ab  anima  in  corpus,  et  non  aliquis  Influxus  in  Animam,  et  * 
per  illam  in  Corpus,  tametsi  notum  est,  quod  omne  bonum 
amoris  et  omne  verum  fidei  influant  a  Deo  in  hominem,  et  ni¬ 
hil  eorum  ab  homine,  et  illa  quae  influunt  a  Deo,  influunt  pro¬ 
xime  in  Animam  ejus,  et  per  Animam  in  Mentem  rationalem, 
et  per  hanc  in  illa  quae  faciunt  corpus;  si  quis  aliter  indagat  In¬ 
fluxum  Spiritualem,  est  sicut  qui  obturat  venam  fontis,  et  us¬ 
que  ibi  quaerit  perennes  aquas;  aut  qui  deducit  ortum  arboris 
ex  radice  et  non  ex  semine;  aut  qui  lustrat  principi  ala  absque 
principio.  Anima  enim  non  est  vita  in  se,  sed  est  recipiens  vi¬ 
tae  a  Deo,  Qui  est  Vita  in  se,  et  omnis  Influxus  est  vitae,  ita 
a  Deo;  id  intelligitur  per  hoc,  Jekovah  Deus  inspiravit  in  na¬ 
res  hominis  animam  vitarum,  et  factus  est  homo  inanimam 
viventem,  Gen:  II:  7;  inspirare  in  nares  animam  vitarum,  si¬ 
gnificat  indere  perceptionem  boni  et  veri;  et  quoque  Dominus  * 
dicit  de  se.  Quemadmodum  Pater  habet  vitam  in  seipso,  ita 
dedit  etiam  Filio  vitam  habere  in  seipso ,  Job:  V:  26;  vita  in 
seipso  est  Deus;  et  vita  animae  est  vita  a  Deo  influens.  Nunc 
quia  omnis  Influxus  est  vitae,  et  haec  operatur  per  sua  recepta¬ 
cula,  ac  intimum  seu  primum  receptaculorum  in  homine  est 
ejus  Anima,  ideo  ut  rite  percipiatur  Influxus,  exordiendum  est 
a  Deo,  et  non  a  statione  media;  si  ab  hac,  foret  doctrina  In¬ 
fluxus  sicut  currus  absque  rotis,  aut  sicut  navis  absque  velis* 
Quoniam  ita  est,  ideo  in  praemissis  actum  est  de  Sole. Mundi 

Spiritualis  in  cujus  medio  est  Jehovah  Deus,  n:  6;  ct  de  In¬ 
fluxu  amoris  et  sapientiae,  ita  vitae,  inde,  n:  6.  7.  Quod  per 
Animam  influat  Vita  a  Deo  in  hominem,  et  per  banc  io  ejus 
Mentem ,  k  e.,  in  hujus  affectiones  et  cogitationes,  et  ex  his  in 
corporis  sensus,  loquelas  et  actiones,  est  quia  illa  sunt  vitae  in 
ordine  successivo ;  Meus  enim  est  subordinata  animae,  et  Cor¬ 
pus  subordinatum  menti ,  ac  Menti  snnt  binae  Vitae ,  nna  vo¬ 
luntatis  et  altera  intelledus,  Vita  voluntatis  ejus  est  bonum 
amoris,  cujus  derivationes  vocantur  affectiones,  ac  Vita  intel¬ 
lectus  ibi  est  verum  sapientiae,  cujus  derivationes  vocantur  co¬ 
gitationes,  per  has  et  illas  vivit  mens;  Vita  autem  corporis  sunt 
sensus,  loquela  et  actiones;  quod  baec  sint  ab  anima  per  men¬ 
tem,  consequitur  ex  ordine  in  quo  sunt,  ct  ex  boc  se  manife¬ 
stant  coram  sapiente  absque  scrutinio.  Anima  humana,  quia 
est  substantia  superior  Spiritualis,  recipit  influxum  immediate  a 
Deo,  Mens  autem  humana,  quia  est  substantia  inferior  spiri¬ 
tualis,  recipit  influxum  a  Deo  mediale  per  Mundum  Spiritua¬ 
lem,  et  Corpus  quia  est  ex  substantiis  naturae,  quae  vocantur 
materiae,  recipit  influxum  a  Deo,  mediate  per  Mundum  natu¬ 
ralem.  Quod  Bonum  amoris  et  Verum  sapientiae,  conjuncrim, 
h.  e  ,  unita  in  unum,  a  Deo  influant  in  animam  hominis,  sed 
quod  in  progressione  dividantur  ab  homine,  ac  conjungantur 
dnntaxat  apud  illos,  qui  a  Deo  se  patiuntur  duci ,  in  sequenti¬ 
bus  videbitur. 


VII. 

Quod  Sot  mundi  naturalis  sit  purus  ignis9  et 
quod  per  hunc  Solem  exstiterit  et  subsistat 
Mundus  naturae. 

9,  Quod  Natura  et  ejus  Mundus,  per  quae  intelliguntur 
Atmospbaerae ,  ac  Tellures  quae  vocantur  Planetae,  inter  quas 
est  Orbis  Terraqueus  super  quo  nos  habitamus,  et  quoque 
omnia  et  singula,  quae  superficiem  ejus  quotannis  adornant;  et 
quod  haec  ct  illa  unice  subsistant  ex  Sole,  qui  facit  Centrum 
illorum,  ac  per  radios  lucis  suae,  ct  per  temperies  caloris  sui 
ubivis  praesens  est,  quisque  ex  autopsia,  notione  sensuum,  et 
ex  scriptis  de  inhabitatione  ejus  pro  certo  scit;  et  quoniam  per- 

petua  subsistentia  inde  est,  pro  certo  etiam  concludere  potest 
ratio,  quod  existentia  etiam  inde  sit,  nam  perpetuo  subsistere 
est  perpetuo  existere  sicut  exstitit.  Ex  his  sequitur,  quod  Mun¬ 
dus  naturalis  per  hunc  Solem  a  Jehovah  Deo  secundario  creatus 
sit  Quod  sinfSpiritualia ,  et  quod  sint  Naturalia  inter  se  pror¬ 
sus  distincta,  et  quod  origo  ct  sustentatio  Spiritualium  sit  a  Sole, 
qui  est  purus  Amor,.  Iu  cujus  medio  est  Creator  et  Stator  uni¬ 
versi  Jehovah  Deus,  hactenus  demonstratum  est;  quod  autem 
origo  et  sustentatio  naturalium,  sit  Sol  qui  est  purus  Ignis,  et 
quod  hic  sit  ex  illo  >  ac  uterque  a  Deo ,  sequitur  ex  se ,  ut  se¬ 
quitur  posterius  a  priori,  ac  prius  a  Primo*  Quod  Sol  naturae 
et  ejus  mundorum  sit  purus  ignis,  omnes  effectus  ejus  common¬ 
strant,  ut  concentratio  radiorum  ejus  in  focum  arte  optica,  ex 
qua  prodit  ignis  in  vehementia  urens  et  quoque  flamma ;  natura 
caloris  ejus  similis  calori  ex  igne  elementari;  graduatio  istius 
caloris  secundum  incidentiam,  unde  Climata,  et  quoque  qua- 
tuor  Tempora  anui,  praeter  plura ,  ex  quibus  ratio  per  sui  cor¬ 
poris  sensus  confirmare  potest,  quod  Sol  mundi  naturalis  sit 
merus  ignis,  et  quoque  quod  sit  ignis  in  ipsa  sua  puritate.  Illi 
qui  nihil  sciunt  de  Origine  Spiritualium  ex  suo  Sole ,  sed  solum 
de  Origine  naturalium  ex  suo,  vix  possunt  aliter  quam  confun¬ 
dere  spiritualia  et  naturalia,  et  per  fallacias  sensuum  et  inde  ra¬ 
tionis  concluderet  quod  Spiritualia  non  sint  nisi  quam  pura  na¬ 
turalia,  et  quod  ex  horum  activitate  excitata  per  lucem  et  calo* 
rem  exsurgat  sapientia  et  amor;  illi  quia  non  vident  aliud  oculis, 
nec  percipiunt  aliud  naribus,  neque  respirant  aliud  pectore, 
quam  naturam,  ideo  eidem  adseribunt  omnia  etiam  rationalia, 
ac  sic  insorhent  naturalismum  sicut  spongia  aquas;  sed  hi  com¬ 
parari  possunt  cum  aurigis,  qui  quadrijuges  equos  alligant  post 
-currum  et  non  ante  illum;  aliter  illi,  qui  distinguunt  inter  spi* 

-  ritualia  et  naturalia,  et  haec  deducunt  ex  illis;  bi  etiam  perci¬ 
piunt  Influxum  animae  iu  corpus,  quod  sit  spiritualis,  et  quod 
naturalia,  quae  sunt  corporis,  inserviant  animae  pro  vehiculis 
et  mediis,  ut  in  Mundo  naturali  producat  suos  effectus:  si  aliter 
concludis,  assimilari  potes  cancro,  qui  vadit  promo\endo  gra¬ 
dus  per  caudam,  et  trahit  oculos  retro  secundum  gressum;  ac 
tuus  visus  rationalis  comparari  potest  cum  visu  oculorum  Argi 
iu  occipitio,  sopitis  illis  in  frontispitio;  hi  etiam  se  credunt  Ar~ 

gos  cum  ratiocinantur,  dicunt  enim>  quis  non  Yidet  ortum  uni¬ 
versi  ex  natura,  et  quid  tunc  Deus  nisi  intimum  extensum  na¬ 
turae»  et  similia  irrationalia,  ex  quibus  gloriantur  plus  quam 
sapientes  ex  rationalibus. 


vin. 

Quod  inde  omne  quod  ex  hoc  Sole  procedit »  in 
se  spectatum  sit  mortuum. 

10.  Quis  non  ex  ratione  intellectus,  si  hic  paulum  eleva¬ 
tur  supra  sensualia  corporis,  videt,  quod  Amor  in  se  spectatus 
sit  vivus,  et  quod  apparentia  ignis  ejus  sit  vita,  et  vicissim  quod 
ignis  eleni  en  taris  in  se  spectatus»  respective  sit  mortuus;  con¬ 
sequenter  quod  Sol  mundi  spiritualis,  quia  est  purus  Amor,  sit 
vivus,  et  quod  Sol  Mundi  naturalis»  quia  est  purus  ignis,  sit 
mortuus  \  similiter  omuia  quae  procedunt  et  existunt  ex  illis. 
Sunt  duo,  quae  efficiunt  omnes  effectos  in  Universo,  Vita  et 
Natura»  et  efficiunt  illos  secundum  ordinem»  dum  Vila  ab  in¬ 
teriori  actuat  naturam:  aliter  dum  Natura  ab  interiori  adducit 
vitam  ad  agendum,  quod  fit  apud  illos,  qui  ponunt  naturam 
quae  in  se  est  mortua,  supra  et  intra  vitam,  et  inde  unice  litant 
voluptatibus  sensuum  et  concupiscentiis  camis,  et  nihili  pen¬ 
dunt  spiritualia  animae  et  vere  rationalia  mentis ;  bi  propter  in¬ 
versionem  illam  sunt  qui  vocantur  Mortuj;  tales  sunt  omnes 
Naturalistae  athei  in  Mundo»  et  omnes  Satanae  in  Inferno ;  nun¬ 
cupantur  etiam  Mortui  in  Verbo,  ut  apud  Davidem  «Ad¬ 
haeserunt  Baalpeori,  et  comederunt  sacrificia  Mortuorum," 
Psalm:  CVI:  2$.  v  Persequitur  hostis  animam  meam,  sedere 
me facit  in  tenebris  sicut  Mortuos  mundi, >J  Psalm;  CXLIII :  3. 
*  Ad  audiendum  gemitum  vincti,  et  ad  aperiendam  Filiis  mor¬ 
tis,  "  Psalm :  CII :  21.  et  in  Apocalypsi  it  Novi  ojjera  tua  quod 
nomen  habeas  quod  vivas,  sed  Mortuus  es;  esto  vigilans  et 
stabili  reliqua  quae  Moribunda  sunt,”  III:  1.  2;  dicuntur 
Mortui,  quia  Mors  spiritualis  est  damnatio,  et  damnatio  est  illis, 
qui  credunt  Vitam  esse  ex  natura,  et  sic  lucem  hujus  esse  lucem 
vitae,  et  per  id  abscondunt,  suffocant,  et  exstinguunt  omnem 
ideam  de  Deo,  deque  Coelo,  et  de  Vita  aeterna;  hi  inde  sunt 
sicut  Noctuae,  quae  vident  lucem  in  tenebris  et  tenebras  in  luce» 

hoc  est,  falsa  ut  vera,  ac  mala  ut  bona,'  et  quia  jucunda  mali 
illis  sunt  jucunda  cordis ,  non  dissimiles  sunt  illis  Avibus  et  Be¬ 
stiis,  quae  vescuntur  corporibus  mortuorum  ut  cupediis,  ac 
sentiunt  foetores  ex  sepulchris  ut  balsama.  Hi  quoque  non  vi¬ 
dent  alium  Influxum  quam  physicum  seu  naturalem;  si  usque 
affirmant  Influxum  spiritualem ,  fit  hoc  non  ex  aliqua  idea  ejus, 
sed  ex  ore  Praeceptoris, 


IX. 

Quod  Spirituale  induat  se  naturali ,  sicut  homo 
se  veste * 

11.  Notum  est,  quod  in  omni  operatione  sit  activum  et 
passivum,  et  quod  ex  solo  activo  nihil  existat,  nec  aliquid  ex 
solo  passivo;  simile  est  cum  spirituali  et  natuTali,  spirituale 
quia  est  vis  viva  est  activum,  ac  naturale  quia  est  vis  mortua 
est  passivum;  inde  sequitur,  quod  quicquid  in  hoc  Mundo  so¬ 
lari  a  principio  exstitit,  et  dein  omni  momento  existit,  sit  ex 
spirituali  per  naturale,  et  hoc  non  modo  in  subjectis  Regni  ani¬ 
malis,  sed  etiam  in  subjectis  Regni  vegetabilis.  Notum  etiam 
est  ejus  simile,  quod  in  omni  quod  efficitur  sit  principale  et  in- 
strumentale,  et  quod  haec  duo,  dum  aliquid  fit,  appareant  ut 
unum,  tametsi  distincte  duo  sunt;  quare  inter  canones  sapien¬ 
tiae  etiam  hoc  est,  quod  causa  principalis  et  causa  instrumenta- 
lis  faciant  simul  unam  causam ;  ita  quoque  spirituale  et  naturale ; 
quod  haec  duo  in  efficiendis  appareant  ut  unum ,  est  quia  spiri¬ 
tuale  est  intra  naturale  sicut  fibra  intra  musculum,  et  sanguis 
intra  arterias,  aut  sicut  cogitatio  intus  in  loquelis,  et  affectio  in 
sonis,  ac  facit  se  sentiri  per  naturale  ex  his;  sed  adhuc  sicut  per 
transennam,  patet,  quod  spirituale  se  induat  naturali,  sicut  ho¬ 
mo  se  veste.  Corpus  organicum,  quo  Anima  se  induerat,  assi- 
vnilatur  hic  vesti,  quia  hanc  illud  investit,  et  quoque  Anima  se 
illo  exuit,  et  illud  a  se  projicit  sicut  exurias,  cum  per  mortem 
a  naturali  Mundo  emigrat  in  suum  spiritualem;  veterascit  etiam 
corpus  sicut  vestis,  non  autem  anima,  quia  haec  est  substantia 
spiritualis,  quae  nihil  commune  habet  cum  naturae  mutationi¬ 
bus,  quae  progrediuntur  ab  exordiis  ad  fines,  ac  periodice  ter¬ 
minantur.  Illi  qui  non  considerant  Corpus  ut  vestimentum  seu 

indumentum  animae,  quod  in  se  est  mortuum,  et  modo  adapta¬ 
tura  recipiendis  viribus  vivis  influentibus  per  Animam  ex  Deo, 
non  possunt  aliter  quam  ex  fallaciis  concludere,  quod  Anima 
per  se  vivat  et  Corpus  per  se,  et  quod  inter  utriusque  vitam  sit 
Harmonia  praestabilita  ;  aut  etiam  quod  vita  animae  influat 
in  Yitam  corporis,  aut  vita  corporis  in  vitam  animae,  et  sic  con¬ 
cipiunt  Influxum  aut  spiritualem  aut  naturalem;  cum  ta¬ 
men  veritas  ex  omni  quod  creatum  est  contestata  est,  quod  po¬ 
sterius  non  agat  ex  se  sed  ex  priori,  a  quo,  ita  nec  hoc  ex  se 
sed  ex  adhuc  priori,  et  quod  sic  non  aliquid  nisi  a  Primo,  qui 
agit  ex  se,  ita  a  Deo:  praeterea  Vita  est  unica,  et  haec  non 
creabilis  est,  sed  summopere  influxibilis  in  formas  organice  ad¬ 
aptatas  ad  receptionem;  tales  formae  sunt  omnia  et  singula  ia 
Universo  creato.  Creditur  a  multis,  quod  Anima  sit  vita,  et 
quod  sic  homo,  quia  vivit  ex  anima  vivat  cx  sua  vita,  ita  ex  se, 
proinde  non  per  Influxum  vitae  a  Deo,  sed  hi  non  possunt  ali¬ 
ter  quam  complicare  quendam  nodum  gordium  ex  fallaciis,  et 
omnia  judicia  mentis  suae  eidem  intricare,  unde  mera  insania 
in  spiritualibus,  aut  struere  labyrinthum,  e  quo  mens  nusquam 
per  aliqua  Tationis  fila  potest  remetiri  viam  et  se  educere;  actua- 
liter  etiam  se  demittunt  sicut  in  cavernas  sub  terra,  ubi  in  aeter¬ 
nis  tenebris  degunt;  nam  fallaciae  inde  prodeunt  innumerabiles, 
et  singulae  horrendae  ,  ut  quod  Deus  se  transfuderit  et  trans- 
scripserit  in  homines,  et  quod  inde  unusquisque  homo  sit  ali¬ 
quod  Numen,  quod  vivit  ex  se,  et  sic  quod  bonum  faciat  et  sa¬ 
piat  ex  se;  similiter  quod  fidem  et  cbaritatem  possideat  in  se,  et 
sic  depromat  illa  a  se,  et  non  a  Deo,  praeter  plura  enormia, 
qualia  sunt  apud  illos  in  inferno,  qui,  dura  in  Mundo  erant, 
crediderunt  naturam  vivere,  aut  activitate  sua  producere  vi¬ 
tam  ;  bi  dum  spectant  ad  Coelum ,  vident  lucem  ejus  ut  meram 
caliginem.  Quondam  audivi  yocem  e  Coelo  dicentis,  quod  si 
foret  scintilla  vitae  in  homine  ejus,  et  non  Dei  in  illo,  non  fo¬ 
ret  Coelum,  nec  aliquid  ibi,  et  inde  quod  non  foret  aliqua  Ec¬ 
clesia  in  terris,  et  inde  non  Vita  aeterna.  Consulantur  plura  de 
hac  re  in  Memorabili  inserto  Operi  dc  Amore  conjugiali,  n: 
132  ad  136. 

X. 

Quod  Spiritualia  ita  induta  in  homine  faciant, 
ut  vivere  possit  rationalis  et  moralis,  ita 
spirilualiter  naturalis ♦ 

12.  Ex  principio  supra  stabilito,  quod  anima  induat  se  cor- 
pore  sicut  homo  se  veste,  sequitur  hoc  ut  conclusum  i  influit 
enim  Anima  in  Mentem  humanam ,  et  per  hanc  in  Corpus ,  et 
secum  fert  vitam,  quam  conlinue  recipit  a  Domino,  et  trans¬ 
fert  illam  sic  mediate  in  corpus ,  ubi  per  arctissimam  unionem 
facit  sicut  corpus  vivat;  inde,  et  ex  mille  experientiae  testimo¬ 
niis  patet,  quod  spirituale  unitum  materiali,  sicut  vis  viva  cum 
vi  mortua,  faciat  ut  homo  loquatur  rationaliter,  et  agat  mora- 
liter:  apparet  sicut  lingua  et  labia  loquantur  ex  quadam  vita  ia 
se,  et  quod  brachia  et  manus  agant  similiter,  sed  est  cogitatio, 
quae  in  se  est  spiritualis,  quae  loquitur,  ac  voluntas,  quae  si¬ 
militer  est  spiritualis,  quae  agit,  ac  utraque  per  sua  organa, 
quae  in  se  materialia  sunt,  quia  desumpta  ex  naturali  Mundo; 
quod  ita  sit,  in  die  apparet,  dummodo  attenditur  ad  hoc ,  re¬ 
move  cogitationem  a  loquela,  nonne  os  momento  obmutescet, 
tum  remove  voluntatem  ab  actione,  nonne  manus  momento 
quiescent.  Unitio  spiritualium  cum  naturalibus  et  inde  apparen¬ 
tia  vitae  in  materialibus,  comparari  potest  vino  nobili  in  spon¬ 
gia  munda,  ac  musto  sacchari  no  in  uva,  ac  liquori  sapido  in  po¬ 
mo,  et  quoque  odori  aromatico  in  cinnamomo;  horum  omnium 
fibrae  continentes  sunt  materiae,  quae  ex  se  nihil  sapiunt,  nec 
fragrant,  sed  ex  fluoribus  in  illis  et  inter  illa,  quare  si  exprimis 
succos  illos,  sunt  mortua  fila ;  similiter  organa  propria  corporis, 
si  aufertur  vita.  Quod  homo  ex  unitione  spiritualium  cum  natu¬ 
ralibus  sit  rationalis,  patet  ex  analyticis  cogitationis  ejus,  et 
quod  sit  moralis  ex  honestis  actionis  et  decoris  gestuum  ejus; 
haec  sunt  illi  ex  facultate,  quod  recipere  possit  influxum  a  Do¬ 
mino  per  Coelum  angelicum,  ubi  est  ipsum  habitaculum  sapien¬ 
tiae  et  amoris,  ita  rationalitatis  et  moralitatis;  ex  his  percipitur 
quod  spirituale  et  naturale  unita  in  homine  faciant,  ut  vivat  spi- 
ritualiter  naturalis.  Quod  similiter  et  usque  dissimiliter  post 
mortem,  est  quia  anima  ejus  tunc  induta  est  corpore  substan- 

tiali,  sicut  in  Mundo  naturali  induta  fuit  corpore  materiali. 
Creditur  a  mullis,  quod  perceptiones  et  cogitationes  mentis, 
quia  spirituales,  influant  nudae,  et  non  per  formas  organizatas; 
sed  ita  somniant  illi,  qui  non  viderunt  interiora  capitis,  ubi  per¬ 
ceptiones  et  cogitationes  in  suis  principiis  sunt,  ut  quod  ibi  sint 
cerebra,  intexta  et  contexta  substantiis,  cineritia  et  medullari,  et 
quod  sint  glandulae,  cava,  septa,  et  cuncta  illa  circumcincta  me- 
ningibus  et  matribus,  et  quod  homo  secundum  statum  omnium 
illorum  integrum  aut  perversum  sane  aut  insane  cogitet  et  velit, 
proinde  quod  sit  rationalis  et  moralis  secundum  informationem 
organicam  mentis  suae:  nam  Yisus  rationalis  hominis,  qui  est 
intellectus,  absque  formis  organizatis  ad  receptionem  lucis  spi¬ 
ritualis,  foret  nullius  praedicationis,  sicut  visus  naturalis  abs¬ 
que  oculis;  et  sic  porro. 


XI. 

Quod  receptio  influxus  istius  sit  secundum  sta - 

tum  amoris  et  sapientiae  apud  hominem, 

13.  Quod  homo  non  sit  vita,  sed  organum  recipiens  vitae 
a  Deo,  et  quod  amor  una  cum  sapientia  sit  vita,  tum  quod 
Deus  sit  ipse  Amor  et  ipsa  Sapientia,  et  sic  ipsa  Vita,  supra  de¬ 
monstratum  est;  inde  sequitur  quod  quantum  homo  amat  sa¬ 
pientiam,  seu  quantum  sapientia  in  sinu  amoris  apud  illum  est, 
tantum  sit  imago  Dei,  hoc  est,  receptaculum  vitae  a  Deo;  ac 
vicissim,  quantum  in  opposito  amore  est,  et  inde  in  insania, 
tantum  non  recipiat  vitam  a  Deo,  sed  ab  Inferno,  quae  vita 
vocatur  mors.  Ipse  amor  et  ipsa  sapientia  non  sunt  vita,  sed 
sunt  esse  vitae,  at  jucunda  amoris  et  amoena  sapientiae,  quae 
sunt  affectiones,  faciunt  vitam,  Esse  enim  vitae  per  illa  Existit; 
Influxus  vitae  a  Deo  fert  secum  illa  jucunda  et  amoena,  sicut 
influxus  lucis  et  caloris  tempore  veris  in  Mentes  humanas,  et 
quoque  in  omnis  generis  Aves  et  Bestias,  imo  in  Vegetabilia 
quae  tunc  germinant  et  proliflcant;  nam  jucunda  amoris  et 
amoena  sapientiae  expandunt  animos,  et  adaptant  illos  ad  re¬ 
ceptionem,  sicut  gaudia  et  laetitiae  expandunt  facies,  et  adap¬ 
tant  illas  ad  influxum  hilarium  animae.  Homo,  quem  amor  sa¬ 
pientiae  afficit,  est  sicut  Hortus  in  Edene,  in  quo  sunt  binae 

Arbores ,  una  Yilae,  et  altera  Scientiae  boni  et  mali;  Arbor 
vitae  est  receptio  amoris  et  sapientiae  a  Deo*  et  Arbor  scientiae 
boni  et  mali  est  receptio  illorum  a  semel,  at  hic  insanit,  et  us¬ 
que  credit  se  sapere  sicut  Deus,  ille  autem  vere  sapit,  et  credit 
nullum  sapere  nisi  quam  solus  Deus,  et  quod  homo  tantum  sa¬ 
piat  quantum  id  credit,  et  plus  quantum  sentit  se  velle  id ;  sed 
plura  de  hoc  videantur  in  Memorabili  inserto  operi  de  Amoue 
conjugiali,  n:  132  ad  136.  Unum  arcanum  illa  confirmans  e 
Coelo  hic  addam;  omnes  angeli  Coeli  vertunt  Frontispicium  ad 
Dominum  ut  Solem,  et  omnes  Angeli  inferni  vertunt  Occipitium 
ad  Illum,  et  hi  recipiunt  Influxum  in  affectiones  suae  voluntatis, 
quae  in  se  sunt  concupiscentiae,  et  faciunt  nt  intellectus  faveat, 
at  illi  recipiunt  influxum  in  affectiones  sui  intellectus,  et  faciunt 
ut  voluntas  faveat,  inde  hi  sunt  in  sapientia,  illi  autem  in  insa¬ 
nia  ;  Intellectus  enim  humanus  habitat  in  Cerebro,  quod  est  sub 
frontispicio,  ac  Voluntas  in  Cerebello  quod  est  in  occipitio :  quis 
non  scit ,  quod  homo  ex  falsis  insaniens  faveat  sui  mali  cupidi¬ 
tatibus,  et  per  rationes  ex  intellectu  confirmet  illas,  et  quod 
homo  sapiens  ex  veris  videat  quales  suae  voluntatis  cupiditates 
sunt,  ac  refraenet  illas ;  hoc  facit  sapiens,  quia  vertit  faciem 
ad  Deum,  hoc  est,  credit  in  Deum,  et  non  in  se,  at  illud  facit 
insaniens,  quia  avertit  faciem  a  Deo,  hoc  est,  credit  in  se  ct 
non  in  Deum;  credere  in  se  est  credere  quod  amet  et  sapiat  cx 
sc  ct  non  ex  Deo,  et  hoc  significatur  per  edere  ex  arbore  scien¬ 
tiae  boni  et  mali,  at  credere  in  Deum,  est  credere  quod  amet 
et  sapiat  ex  Deo  et  non  ex  se,  et  hoc  est  edere  ex  Arbore  vitae, 
Apoc;  II:  7.  Ex  his,  sed  adhuc  [non]  nisi  sicut  in  lumine  no¬ 
cturno  lunari,  percipi  potest,  quod  receptio  influxus  vitae  a  Deo 
sit  secundum  statum  amoris  et  sapientiae  apud  hominem.  Hic  In¬ 
fluxus  porro  illustrari  potest  per  influxum  lucis  et  caloris  in  ve¬ 
getabilia,  quae  florent  et  fructus  ferunt  secundum  compagina¬ 
tiones  fibrarum  formantium  illa,  ita  secundum  receptionem;  ct 
quoque  illustrari  potest  per  influxum  radiorum  lucis  in  lapides 
pTctiosos*  qui  modificant  illos  in  colores  secundum  situm  par¬ 
tium  contexentium  illos,  ita  etiam  secundum  receptionem;  pa¬ 
riter  per  vitra  optica  et  per  aquas  pluviae,  per  quae  sistunlur 
irides  secundum  incidendas,  refractiones  et  sic  receptiones  lu¬ 
cis;  similiter  mentes  humanae  quoad  lucem  spiritualem,  quae 

procedit  a  Domino  ut  Sole,  et  perpetuo  influit,  sed  recipitur 
varie. 


XII. 

Quod  intellectus  in  ftomine  possit  elevari  in  lu¬ 
cem,  hoc  est,  in  sapientiam,  in  qua  sunt 
dngeli  Coeli,  secundum  excultum  rationis , 
et  quod  voluntas  ejus  in  calorem  coeli ,  hoc 
est ,  1/1  amorem  similiter  secu ndum  facta 
vitae,  sed  quod  amor  voluntatis  non  ele¬ 
vetur,  nisi  quantum  homo  vult  et  facit  illa , 
quae  sapientia  intellectus  docet 

14.  Per  Mentem  humanam  intelliguntur  duae  ejus  faculta¬ 
tes,  quae  vocantur  Intellectus  et  Voluntas;  Intellectus  est  Re* 
ceptaculum  lucis  coeli,  quae  in  essentia  sua  est  sapientia,  et 
Voluntas  est  Receptaculum  caloris  Coeli,  qui  in  essentia  sua  est 
amor,  ut  supra  ostensum  est:  haec  duo,  sapientia  et  amor, 
procedunt  a  Domino  ut  Sute,  ac  influunt  in  Coelum  universali¬ 
ter  et  singulariter,  unde  Angelis  est  sapientia  et  amor,  et  quo¬ 
que  in  Mundum  hunc  universaliter  et  singulariter,  unde  ho mi* 
ntbus  est  sapientia  et  amor  Sed  illa  duo  unitim  procedunt  a 
Domino,  ac  similiter  unitim  influunt  in  animas  angelorum  et 
hominum,  verum  non  recipiuntur  unitim  in  mentibus  illorum, 
recipitur  primum  ibi  Lux  quae  facit  Intellectum ,  et  pedetentim 
Amor  qui  facit  Voluntatem;  hoc  etiam  ex  proviso  est,  quia 
omnis  homo  e  novo  creandus  est,  hoc  est,  reformandus,  et  hoc 
fit  per  Intellectum ;  hauriet  enim  ab  infantia  cognitiones  veri  et 
boni,  quae  docebunt  illum  bene  vivere,  hoc  est,  rite  velle  et 
facere,  ita  formatur  Voluntas  per  Intellectum.  Propter  hunc 
flaem  data  est  homini  facultas  elevandi  Intellectum  paene  in  lu¬ 
cem,  in  qua  sunt  Angeli  coeli,  ut  videat  quid  illum  oportet 
velle  et  inde  facere,  ut  prosper  sit  in  Mundo  ad  tempus,  ac  bea¬ 
tus  post  mortem  in  aeternum;  prosper  et  beatus  fit,  si  compa¬ 
rat  sibi  sapientiam,  ac  voluntatem  sub  ejus  obedientia  tenet;  at 
improsper  et  infelix,  si  intellectum  suum  mittit  sub  obedien- 
tiam  voluntatis;  causa  est,  quia  Voluntas  a  nativitate  inclinat 
ad  mala,  etiam  enormia;  quare  nisi  illa  refraenaretur  per  Intel- 

lectum,  homo  rueret  in  nefaria  >  imo  ex  insita  ferina  natura  de¬ 
popularetur  et  trucidaret  sui  causa  quoscunque,  qui  sibi  non 
favent  et  indulgent.  Praeterea,  nisi  Intellectus  separarim  potuis¬ 
set  perfici  et  Voluntas  per  illum,  homo  non  foret  homo,  sed  be¬ 
stia;  non  enim  absque  separatione  illa,  et  absque  ascensu  intel¬ 
lectus  supra  voluntatem,  potuisset  cogitare,  et  ex  cogitatione 
loqui,  sed  solum  sonare  suam  affectionem,  nec  potuisset  ex  ra¬ 
tione  agere,  sed  ex  instinctu,  minus  potuisset  cognoscere  illa 
quae  Dei  sunt,  et  per  illa  Deum,  et  sic  conjungi  Ipsi,  et  vivere 
in  aeternum;  cogitat  enim  et  vult  homo  sicut  a  se,  et  hoc  sicut 
a  se,  est  reciprocum  conjunctionis,  nam  conjunctio  absque  re¬ 
ciproco  non  dabilis  est,  sicut  non  conjunctio  activi  cum  passivo 
absque  reactivo ;  solus  Deus  agit,  et  bomo  se  patitur  agi,  ac 
reagit  in  omni  apparentia  sicut  a  se,  tametsi  interius  a  Deo. 
Ex  his  rite  perceptis  videri  potest,  qualis  est  amor  voluntatis 
hominis,  si  elevatur  per  intellectum,  tum  qualis  est  si  non  ele¬ 
vatur,  consequenter  qualis  est  homo.  Sed  hoc,  qualis  est  ho¬ 
mo,  si  amor  voluntatis  ejus  non  elevatur  per  intellectura,  illu¬ 
strabitur  per  Comparationes;  est  sicut  Aquila  volans  in  altum, 
sed  ut  primum  videt  escas  infra,  quae  cupidinis  ejus  sunt,  ut 
gallinas,  pullos  olorum,  imo  catulos  ovium,  momento  se  de¬ 
jicit,  et  devorat  :  similis  etiam  est  adultero,  qui  inferius  in  cella 
recondit  scortum,  et  per  vices  surgit  in  supremam  regionem  do¬ 
mus,  et  cum  commorantibus  ibi  loquitur  sapienter  de  castitate, 
ac  alternis  ex  consortiis  se  proripit,  et  lasciviam  suam  infra  sa¬ 
tiat  cum  scorto :  est  quoque  similis  furi  in  turri ,  qui  ibi  simulat 
custodias  agere,  ut  primum  videt  infra  objectum  rapinae,  acce¬ 
lerat  cursum  deorsum,  et  id  praedatur:  assimilari  etiam  potest 
muscis  paludis,  quae  in  columna  volant  super  capite  equi  cur¬ 
rentis,  quae  quiescente  equo  decidunt,  et  immergunt  se  paludi 
suae :  talis  est  homo,  cujus  voluntas  seu  amor  non  elevatur  per 
intellectum,  subsistit  enim  tunc  infra  ad  pedem,  immersus  im¬ 
mundis  naturae  et  libidinosis  sensuum:  aliter  prorsus  illi  qui 
per  sapientiam  intellectus  domant  illecebras  cupiditatum  volun¬ 
tatis;  apud  hos  postea  Intellectus  init  foedus  conjugiale  cum  vo¬ 
luntate,  proinde  sapientia  cum  amore,  ct  supra  cohabitant  cum 
delitiis. 

XIII. 

Quod  prorsus  aliter  apud  Bestias. 

15.  Illi  qui  ex  sola  apparentia  coram  sensibus  corporis  ju¬ 
dicant,  concludunt  quod  Bestiis  aeque  sit  voluntas  et  intellectus 
quemadmodum  hominibus,  et  inde  quod  solum  discrimen  sit, 
quod  homo  possit  loqui,  et  sic  eloqui  id  quod  cogitat  et  deside¬ 
rat,  at  bestia  modo  sonare  illa  i  attamen  Bestiis  non  est  volun¬ 
tas  et  intellectus,  sed  duntaxat  instar  utriusque,  quod  Eruditi 
vocant  analogon.  Quod  homo  sit  homo,  est  quia  Intellectus 
ejus  potest  elevari  supra  voluntatis  ejus  desideria,  et  sic  desuper 
cognoscere  et  videre  illa ,  et  quoque  moderari  illa ;  at  bestia  est 
bestia,  quia  desideria  ferunt  illam  ad  faciendum  quod  fadt, 
quare  homo  est  homo  per  id  quod  Voluntas  ejus  sit  sub  obedien- 
tia  intellectus,  at  bestia  est  bestia  per  id,  quod  intellectas  ejus 
sit  sub  obedientia  voluntatis  ejus:  ex  his  sequitur  hoc  conclu¬ 
sum,  quod  intellectus  hominis,  quia  recipit  influam  lucem  e 
Coelo,  et  hanc  apprehendit  et  appercipit  ut  suam,  et  ex  hac  co¬ 
gitat  anaMice  cum  omni  varietate  prorsus  sicut  a  se,  sit  vivus, 
ct  inde  verus  intellectus,  et  quod  Voluntas  ejus,  quia  recipit  in- 
fliium  amorem  coeli,  et  ex  hoc  agit  sieut  ex  se,  sit  viva,  et  in¬ 
de  vere  Voluntas  ;  vicissim  autem  apud  bestias.  Quamobrem 
illi  qui  ex  libidinibus  voluntatis  cogitant,  assimilantur  bestiis, 
et  quoque  in  Mundo  spirituali  e  longinquo  apparent  sicut  be¬ 
stiae;  agunt  etiam  similiter,  cum  sola  differentia,  quod  possint 
aliter  si  volunt;  at  illi  qui  libidines  voluntatis  suae  per  intelle¬ 
ctum  coment,  et  inde  rationaliter  et  sapienter  agunt,  in  Mun¬ 
do  spirituali  apparent  ut  homines,  et  sunt  angeli  coeli*  Verbo, 
volunias  et  intellectus  apud  bestias  semper  cohaerent,  et  quia 
voluntas  in  se  est  caeca,  est  enim  caloris  et  non  lucis,  facit 
etiam  intellectum  caecum,  inde  bestia  non  scit  ct  intelligit  quid 
agit,  et  tamen  agit,  nam  agit  ex  Influxu  e  Mundo  spirituali,  et 
talis  actus  est  Instinctus.  Creditur  quod  bestia  ex  intellectu  co¬ 
gitet  quod  agit,  sed  ne  hilum,  modo  ex  amore  naturali,  qui  illi 
inest  ex  creatione,  succenturiantibus  sensibus  corporis  ejus,  fer¬ 
tur  ad  agendum;  quod  homo  cogitet  et  loquatur,  est  unice  quia 
Intellectus  ejus  est  separabilis  a  voluntate,  et  eleva  bilis  usque 

in  lucem  coeli,  nam  Inlellectus  cogitat,  et  Cogitatio  loquitur. 
Quod  Cestiae  agant  secundum  leges  ordinis  inscriptas  naturae 
illarum,  et  aliquae  sicut  moraiitei  et  rationaliter,  secus  ac  plu- 
res  homines,  est  quia  intellectus  illarum  est  caeca  obedientia 
desideriorum  voluntatis  illarum,  et  inde  non  potuerunt  perver¬ 
tere  illa  per  prava  ratiocinia ,  sicut  homines.  Observandum  est 
quod  per  voluntatem  et  intellectum  bestiarum  in  antcdictis  inter¬ 
ligatur  instar  et  analogon  illorum;  analoga  denominantur  ita  ex 
apparentia.  Vita  bestiae  comparari  potest  cum  noctambulo,  qui 
ex  voluntate  sopito  intellectu  ambulat  et  agit:  et  quoque  cum 
caeco,  qui  vadit  vias  ducente  cane:  ut  et  cum  fatuo,  qui  ex 
consuetudine  et  inde  babitu  secundum  normas  facit  opus;  simi¬ 
liter  cum  casso  memoria,  et  inde  orbato  intellectu,  qui  usque 
scit  aut  discit  se  amicire,  edere  lauta,  amare  sexum,  ambulare 
plateas  a  domo  et  ad  domum,  et  facere  talia,  quae  adblaiuliun- 
tur  sensibus  et  indulgent  cami,  a  quorum  illecebris  et  volunta¬ 
tibus  fertur,  tametsi  non  cogitat,  et  inde  non  potest  loqui.  Ex 
his  patet,  quantum  ha  (Incinantur,  qui  credunt  Bestias  rationa¬ 
litate  gaudere,  et  modo  discriminari  ab  hominibus  per  figuram 
externam,  et  per  quod  non  possint  eloqui  rationalia  quae  intus 
recondunt;  ex  quibus  fallaciis  plures  etiam  concludunt,  quod  si 
homo  post  mortem  vivit,  etiam  beslia  victura  sit,  et  vicissim, 
quod  si  bestia  non  vivit  post  mortem,  nec  homo  victurus  sit; 
praeter  plura  somnia,  oriunda  ex  ignorantia  de  Voluntate  et 
Intellectu,  et  quoque  de  Gradibus,  per  quos  Mens  hominis  tan- 
quam  per  scalas  assurgit  ad  Coelum. 

XIV. 

Quod  tres  Gradus  sini  in  Mundo  spirituali,  et 
tres  Gradus  in  Mundo  naturali  hactenus  ignoti, 
secundum  (juo s  fit  omnis  Influxus, 

16.  Per  investigationem  causarum  ab  effectibus  invenitur, 
quod  duplicis  generis  Gradus  sint,  unum  in  quo  sunt  Priora  et 
Posteriora ,  alterum  in  quo  sunt  Majora  et  Minora :  Gradus  qui 
distinguunt  Priora  et  Posteriora,  vocandi  sunt  Gradus  altitu¬ 
dinis,  tum  etiam  Discheti;  Gradus  autem,  per  quos  Majora 
et  Minora  inter  se  distinguuntur,  vocandi  sunt  Gradus  IATl- 

tudihis,  et  quoque  Continui;  Gradus  altitudinis  seo  discreti 
suat  sicut  Generationes  et  Compositiones  unius  ab  altero;  ut  pro 
exemplo,  alicujus  Nervi  a  fibris,  et  cujusvis  fibrae  a  fibrillis; 
aut  alicujus  Ligni,  Lapidis,  aut  Metalli  a  partibus ,  et  cujusvis 
partis  a  particulis:  Gradus  autem  latitudinis  scu  continui. sunt 
sicut  Incrementa  et  Decrementa  ejusdem  Gradus  altitudinis  quo¬ 
ad  latum ,  longum,  altum  et  profundum,  sicut  voluminum 
aquae,  aut  a£ris,  aut  aetheris,  majorum  et  minorum,  ac  sicut 
massarum  ligni,  lapidis,  aut  metalli  grandium  et  non  grandium. 
Omnia  et  singula  in  Mundis,  Spirituali  et  Naturali,  a  creatione 
in  duplicis  hujus  Generis  Gradibus  sunt;  totum  Regnum  Ani¬ 
male  in  hoc  Mundo  in  illis  Gradibus  in  communi  et  in  particu¬ 
lari  est;  totum  Regnum  Vegetabile,  et  totum  Regnum  Mine¬ 
rale  pariter;  ut  et  Expansum  Atmosphaericum  a  Sole  usque  ad 
Tellurem.  Sunt  ideo  tres  Atmosphaerae  secundum  Gradus  al¬ 
titudinis  discretim  distinctae  tam  in  Mundo  spirituali,  quam 
in  Mundo  naturali,  quia  utrobivis  est  Sol;  sed  Atmosphaerae 
Mundi  spiritualis,  ex  origine  sua  trahunt,  quod  sint  substantia¬ 
les,  et  Atmosphaerae  Mundi  naturalis  ex  origine  sua  trahunt, 
quod  sint  materiales;  et  quia  Atmosphaerae  secundum  illos 
Gradus  ex  Originibus  suis  descendunt,  et  illae  sunt  Lucis  et  Ca¬ 
loris  continentia  et  sicut  vehicula  promoventia,  sequitur  quod 
tres  Gradus  sint  luris  et  caloris;  et  quia  Lux  in  Spirituali  Mun¬ 
do  in  essentia  sua  est  sapientia,  et  Calor  ibi  in  essentia  sua  est 
amor,  ut  supra  in  suo  Articulo  demonstratum  est,  sequitur  etiam, 
quod  tres  Gradus  sapientiae  et  tres  Gradus  amoris  sint,  proinde 
tres  Gradus  vitae;  graduantur  enim  per  illa  quae  transeunt 
Inde  est,  quod  tres  Coeli  angelici  sint,  Supremum  quod  etiam 
vocatur  Tertium,  ubi  sunt  Angeli  supremi  gradus;  Medium, 
quod  etiam  vocatur  Secundum,  ubi  sunt  Angeli  medii  gradus, 
ac  Ultimum,  quod  etiam  vocatur  Primum,  ubi  sunt  Angeli  ul¬ 
timi  gradus;  Coeli  illi  etiam  distincti  sunt  secundum  Gradus  sa¬ 
pientiae  ct  amoris;  illi  qui  in  Ultimo  Coelo  sunt,  in  amore  scien¬ 
di  vera  et  bona  sunt,  illi  qui  iu  Medio  coelo,  in  amore  iutelli- 
gendi  illa  sunt,  et  qui  in  Supremo  coelo  in  amore  sapiendi  sunt, 
hoc  est,  vivendi  secundum  illa  quae  sciunt  et  intelliguni  Quo¬ 
niam  Coeli  angelici  distincti  sunt  in  tres  Gradus,  ideo  etiam 
Mens  humana  distincta  est  in  tres  Gradus,  quia  illa  est  imago 

Coeli,  h.  e.,  Coelum  in  minima  forma;  inde  est,  quod  homo 
possit  fieri  Angelus  unius  ex  tribus  illis  Codis,  et  hoc  fit  secun¬ 
dum  receptionem  sapientiae  et  amoris  a  Domino ;  Angelus  Coeli 
ultimi  si  modo  recipit  amorem  sciendi  vera  et  bona.  Angelus 
Medii  Coeli  si  recipit  amorem  intelligendi  illa,  et  Angelus  Su¬ 
premi  Coeli,  si  recipit  amorem  sapiendi,  hoc  est,  vivendi  se¬ 
cundum  illa:  quod  Mens  humana  distincta  sit  in  Tres  regiones 
secundum  Coelos,  videatur  in  Memorabili  inserto  Operi  de 
Amore  conjugiali,  n:  270.  Ex  his  patet,  quod  onmis  Influ¬ 
xus  spiritualis  ad  hominem  et  in  hominem  a  Domino  descendat 
per  tres  illos  gradus,  et  quod  ab  homine  recipiatur  secundum 
gradum  sapientiae  et  amoris,  in  quo  est.  Cognitio  horum  Gra¬ 
duum  est  hodie  maximae  utilitatis,  quoniam  multi,  quia  non 
sciunt  illos  subsistunt  et  haerent  in  ultimo  gradu,  in  quo  sunt 
Sensus  illorum  corporis,  et  ex  ignorantia,  quae  est  caligo  intel¬ 
lectus,  non  possunt  elevari  in  lucem  spiritualem,  quae  supra, 
illos  est;  inde  Naturalismus  sicut  ex  sua  sponte  invadit,  ut  pri¬ 
mum  satagunt  rimari  et  scrutari  aliquid  de  Anima  et  Mente  hu¬ 
mana  et  ejus  rationalitate,  et  plus  $i  de  Cocio  et  de  Vita  post 
mortem;  inde  fiunt  comparative  sicut  illi  qui  in  foris  stant  cum 
tubis  opticis  in  manibus  spectantes  ad  Coelum,  ac  vana  vatici¬ 
nia  edunt;  et  quoque  sicut  illi,  qui  de  omni  objecto  viso,  et  de 
omni  re  audita  garriunt  et  quoque  ratiocinantur,  praeter  quod 
aliquid  rationale  ex  intellectu  insit;  sed  hi  sunt  sicut  laniones, 
qui  credunt  se  peritos  anatomiae,  quia  lustrarunt  viscera  boum 
et  ovium  extrinsecus  et  non  intrinsecus.  Yeritas  usque  est,  quod 
cx  influxu  luminis  naturalis  non  illustrati  per  influxum  lucis  spi¬ 
ritualis  cogitare,  non  sit  aliud  quam  somniare,  ct  ex  illa  cogi¬ 
tatione  loqui,  sit  hariolari.  Sed  de  Gradibus  his  plura  rideantur 
in  Opere  de  Divino  Amore  et  Divina  Sapientia,  Amsteloda- 
nii  An:  1763  edito,  n;  173  ad  281. 

XV. 

Quod  Fines  sint  in  primo  gradu.  Causae  in  se¬ 
cundo,  et  Effectus ,  in  tertio . 

17.  Quis  non  videt,  quod  finis  non  sit  causa,  sed  quod 
producat  causam,  et  quod  causa  non  sit  effectus,  sed  quod  pro- 

ducat  effectum,  consequenter  quod  sint  distincte  tria  quae  se¬ 
quuntur  ordine.  Finis  apud  hominem  est  amor  ejus  voluntatis, 
nam  quod  homo  amat,  hoc  proponit  sibi  et  intendit;  causa  apud 
illum  est  ratio  ejus  intellectus,  nam  finis  per  illam  inquirit  cau¬ 
sas  medias,  seu  efficientes;  ac  Effectus  est  operatio  corporis  ex 
illis  et  secundum  illa;  ita  sunt  Tria  in  homine,  quae  sequuntur 
ordine  similiter  ut  sequuntur  Gradus  altitudinis:  cum  tria  illa 
sistuntur,  tunc  finis  est  intus  in  causa,  ac  finis  per  causam  in 
effectu,  quare  tria  illa  in  effectu  coexistunt :  inde  est,  quod  di¬ 
catur  in  Verbo,  quod  unusquisque  secundum  opera  ejus  judi¬ 
candus  sit,  finis  enim  seu  amor  voluntatis  ejus,  ac  causa  seu  ra¬ 
tio  intellectus  ejus,  effectibus  qui  sunt  opera  corporis  ejus,  si¬ 
mul  insunt;  ita  quale  totius  hominis.  Illi,  qui  non  sciunt  haec, 
et  distinguunt  objecta  rationis  ita,  non  possunt  aliter  qnam  ter¬ 
minare  ideas  cogitationis  suae  in  Epicuri  atomis,  aut  in  Leib- 
nitzii  monadibus,  aut  in  Wolfii  substantiis  simplicibus,  et  sic 
occludere  intellectum  suum  sicut  obice,  ut  ne  quidem  ex  ratione 
possit  cogitare  de  Influxu  spirituali,  quia  non  de  aliqua  progres¬ 
sione,  nam  dicit  Auctor  de  Substantia  sua  simplici,  quod  illa 
divisa  cadat  in  nihilum;  sic  etenim  Intellectus  in  suo  primo  lu-  ' 
mine,  quod  est  mere  ex  sensibus  corporis,  subsistit,  nec  pro¬ 
movet  gradum  ultra;  unde  est  quod  non  aliter  sciatur,  quam 
qnod  Spirituale  sit  tenue  naturale,  tum  quod  Rationale  sit  be¬ 
stiis  sicut  homini,  et  qnod  Anima  sit  halitus  venti,  qualis  est 
qui  exspiratur  ex  pectore  dum  moritur;  praeter  plura,  quao 
non  lucis  sunt,  sed  caliginis.  Quoniam  secundum  illos  Gradus 
progrediuntur  omnia  in  Mundo  spirituali,  et  omnia  in  Mundo 
naturali,  ut  in  superiori  Articulo  dictum  est,  patet  quod  illos 
cognoscere  ac  dispescere,  ac  videre  in  ordine,  sit  proprie  intel- 
ligentia;  omnis  homo  etiam  per  illos  cognoscitur  qualis  est,  cum 
scitur  ejus  amor,  nam,  ut  dictum  est,  finis  qui  est  voluntatis, 
et  causae  quae  sunt  intellectus,  et  effectus  qui  sunt  corporis,  se¬ 
quuntur  ex  Amore  ejus,  sicut  ex  semine  arbor,  et  ex  arbore 
fructus.  Sunt  triplicis  generis  Amores,  Amor  coeli,  Amor  mun¬ 
di,  et  Amor  sui;  amor  coeli  est  spiritualis,  atnor  mundi  est  ma¬ 
terialis,  et  amor  sui  est  corporalis;  dum  amor  est  spiritualis, 
trahunt  omnia  quae  ex  illo  sequuntur,  sicut  formae  a  sua  essen¬ 
tia,  quod  sint  spiritualia,  similiter  si  principalis  amor  est  mundi 

scuopum,  et  sic  materialis,  trahunt  etiam  omnia  quae  ex  illo 
sequuntur,  ut  principiata  a  suo  principio,  quod  sint  materialia; 
pariter  si  principalis  amor  est  amor  sui  seu  eminentiae  super 
omnes  alios,  et  sic  corporalis,  trahunt  omnia  quae  ex  illo  se¬ 
quuntur,  quod  sint  corporalia,  causa  est,  quia  homo  hujus 
amoris  se  solum  intuetur,  et  sic  cogitationes  mentis  suae  immer¬ 
git  corpori;  quapropter  ut  mox  supra  dictum  est,  qui  cognoscit 
regnantem  alicujus  amorem,  et  simul  progressiones  finium  ad 
causas,  ct  causarum  ad  effectus,  quae  tria  sequuntur  in  ordine 
secundum  gradus  altitudinis,  ille  cognoscit  totum  hominem:  ita 
Angeli  coeli  cognoscunt  unumquemvis  cum  quo  loquuntur;  amo* 
rem  ejus  percipiunt  ex  sono  loquelae  ejus,  ex  facie  vident  ima¬ 
ginem  ejus,  et  ex  gestu  corporis  figuram  ejus. 

XVL 

Quod  ex  his  pate  at ,  qualis  est  Influxus  spiri¬ 
tualis  ab  origine  sua  ad  effectus . 

18.  Influxus  spiritualis  hactenus  deductus  est  ab  anima  in 
corpus,  non  autem  a  Deo  in  animam,  et  sic  in  corpus;  lioc  fa¬ 
ctum  est,  quia  nemo  aliquid  sciverat  de  Mundo  spirituali,  et 
de  Sole  ibi,  ex  quo  omnia  Spiritualia  ut  ex  suo  fonte  scaturiunt, 
et  sic  nihil  de  Influxu  spiritualium  in  naturalia.  Nunc  quia  mihi 
datum  est  simul  esse  in  Mundo  spirituali  et  in  Mundo  naturali, 
et  sic  utrumque  Mundum  et  utrumque  Solem  videre,  obligor  a 
conscientia  mea  manifestare  illa;  nam  quid  juvat  scire,  nisi  id 
quod  quis  scit  etiam  sciat  alter,  quid  sine  hoc  illud,  nisi  quam 
colligere  et  in  scrinio  recondere  opes,  et  solum  per  vices  tueri 
et  numerare  illas  absque  ulla  intentione  usus  ex  illis;  avaritia 
spiritualis  non  aliud  est  Sed  ut  plene  sciatur,  quid  et  qualis  est 
Influxus  spiritualis,  necessum  est  scire,  quid  in  sua  essentia  est 
Spirituale,  et  quid  Naturale,  tum  etiam  quid  Anima  huma¬ 
na;  ne  itaque  lucubratiuncula  haec  propter  ignoranliam  illo¬ 
rum  manca  sit,  interest  ut  consulantur  aliqua  Memorabilia  in¬ 
serta  Operi  de  Amore  conjugiali  ,  de  Spirituali  in  Memora¬ 
bili  ibi,  n:  326  ad  329;  dc  Anima  humana,  n:  316;  et  de 
Influxu  Spiritualium  in  Naturalia,  n:  380,  et  amplius 
n:  416  ad  422. 

19.  His  subjungam  hoc  Memorabile.  Postquam  haec  scri¬ 
pta  sunt,  precatus  sum  ad  Dominum ,  ut  daretur  loqui  cum  di¬ 
scipulis  Aristotelis,  et  simul  cum  discipulis  Cartesii,  et  cum 
discipulis  Leibnitzii,  propter  finem,  ut  opiniones  mentis  eorum 
de  Commercio  Animae  et  Corporis  haurirem:  post  precationem 
aderant  novem  Viri,  tres  Aristotelici,  tres  Cartesiani,  et  tres 
Leihaitziani,  et  steterunt  circum  me,  a  latere  sinistro  adorato¬ 
res  Aristotelis,  ad  dextrum  sectatores  Cartesii,  et  a  tergo  fau¬ 
tores  Leibni!zii;~e  longinquo  ad  distantiam,  et  per  intervalla 
inter  se,  visi  sunt  tres  sicut  Laureati,  et  ex  influa  perceptione 
cognovi  quod  essent  ipsi  Antesignani  seu  Archididascali ;  post 
Leibnitzium  stabat  unus  manu  tenens  alam  vestis  ejus,  et  dice¬ 
batur  quod  esset  Wolfius.  Novem  illi  Viri,  cum  intuerentur  se 
mutuo,  faceta  voce  se  primum  salutabant,  et  affabantur.  Sed 
mox  tunc  ex  inferis  exsurgebat  Spiritus  cum  facula  in  manu  dex¬ 
tra,  et  vibrabat  illam  ante  facies  illorum,  inde  facti  sunt  ini¬ 
mici,  tres  contra  tres,  et  torvo  vultu  se  aspiciebant;  invasit 
enim  libido  altercandi  et  litigandi;  ct  tunc  exorsi  sunt  Avistote- 
lici,  qui  quoque  erant  Scholastici,  dicentes  quis  non  videt,  quod 
objecta  per  sensus  influant  in  animam,  sicut  quis  per  fores  in¬ 
trat  in  conclave,  et  quod  Anima  cogitet  secundum  influxum; 
nonne  dum  Amator  videt  pulchram  virginem  aut  sponsam,  ocu¬ 
lus  ejus  scintillat,  et  fert  amorem  ejus  ad  animam;  nonne  Ava¬ 
rus  cum  videt  crumenas  in  quibus  nummi,  ad  illas  ardet  omni 
sensu,  et  inde  hoc  infert  in  animam,  et  excitat  cupidinem  pos¬ 
sidendi  illas;  nonne  cum  aliquis  Superbus  audit  laudes  de  se  ab 
altero,  arrigit  aures,  et  hae  perferunt  illas  ad  animam;  suntne 
Sensus  corporis  sicut  atria ,  per  quae  ad  animam  unice  fit  in¬ 
gressus;  quis  ex  bis  et  innumeris  similibus  aliter  potest  conclu¬ 
dere,  quam  quod  Influxus  e  natura  seu  physicus  sit.  Ad  haec 
dicta,  sectatores  Cartesii  tenentes  digitos  sub  fronte,  et  nunc 
retrahentes  illos,  respondebant,  dicendo ;  heu,  loquimini  ex  ap¬ 
parentiis;  nonne  scitis,  quod  non  oculus  amet  virginem  aut 
sponsam  ex  se  sed  ex  anima ;  pariter  quod  nec  sensus  corporis 
cupiat  nummos  in  crumena  ex  se  sed  ex  anima;  similiter  quod 
nec  aures  arripiant  laudes  assentantium  aliter;  nonne  perceptio 
est  quae  facit  sentire,  et  perceptio  est  animae  et  non  organi;  di¬ 
cite  si  potestis,  quid  aliud  facit  linguam  et  labia  loqui  quam  co- 

gitatio»  et  quid  aliud  facit  manus  operari  quam  voluntas»  ac  co¬ 
gitatio  et  voluntas  sunt  animae  et  non  corporis;  ita  quid  facit 
oculum  videre,  et  aures  audire,  et  reliqua  organa  sentire,  nisi 
quam  anitna ;  ex  bis  et  ex  innumeris  similibus  aliis  unusquisque 
qui  supra  sensualia  corporis  sapit»  concludit,  quod  non  sit  in¬ 
fluxus  corporis  in  animam»  sed  animae  in  corpus»  quem  nos  vo¬ 
camus  Influxum  occasi onalem ,  et  quoque  spiritualem.  His  au¬ 
ditis  tres  Viri»  qui  post  triades  priores  steterunt»  qui  erant  fau¬ 
tores  Leibnitzii,  extulerunt  vocem,  dicentes»  audivimus  ar¬ 
gumenta  ab  utraque  parte»  et  contulimus  illa,  et  percepimus, 
quod  in  multis  praevaleant  haec  illis,  et  in  multis  his  illa,  quare» 
si  licet»  componemus  lites;  et  ad  interrogationem  quomodo;  di¬ 
xerunt,  Non  est  aliquis  Influxus  animae  in  corpus,  nec  corpo¬ 
ris  in  animam,  sed  est  unanima  et  instantanea  operatio  utrius- 
que  simul,  quam  celebris  Auctor  pulchro  nomine  insignivit,  vo¬ 
cando  Harmoniam  praestabilitam.  His  peractis  rursus  apparuit 
Spiritus  cum  facula  in  manu  sed  nunc  sinistra,  et  vibravit  illam 
ad  occipitia  illorum,  inde  confusae  factae  sunt  ideae  omnium» 
et  conclamabant»  non  scit  anima  nostra  nec  corpus,  in  quam 
partem  transeamus,  quare  dirimamus  has  lites  per  sortem,  et 
sorti  quae  primum  exit  favebimus ;  et  sumserunt  tres  schedulas, 
et  uni  illarum  inscripserunt,  Influxus  physicus,  alteri  Influ¬ 
xus  spiritualis,  et  tertiae  harmonia  praestabilita;  et  mi¬ 
serunt  tres  illas  in  cavum  pilei;  et  elegerunt  unum  qui  expro¬ 
meret,  et  hic  immissa  manu  apprehendit  illam,  super  qua  scri¬ 
ptus  fuit  Influxus  spiritualis;  qua  visa  et  lecta,  dixerunt 
omnes»  quidam  tamen  claro  et  fluente  sono  quidam  obscuro  et 
intracto,  faveamus  huic,  quia  primum  exivit  At  subito  tunc 
adstitit  Angelus  et  dixit»  ne  credatis»  quod  chartula  pro  Influxu 
spirituali  exiverit  fortuito»  sed  ex  proviso;  Vos  enim  quia  in 
confusis  ideis  estis,  non  videtis  veritatem  ejus,  sed  ipsa  Veritas 
obtulit  se  illam  manui,  ut  ei  faveatis. 

****** 

20.  Quondam  interrogatus  sum,  quomodo  a  Philosopho 
factus  sum  Theologus,  et  respondi»  eo  modo  quo  Piscatores  la¬ 
cti  sunt  Discipuli  et  Apostoli  a  Domino;  et  quod  ego  etiam  a 
prima  juventute  fuerim  Piscator  spiritualis;  hoc  audito,  inter- 

rogavit  quid  Piscator  spiritualis,  rcplicui,  quod  Piscator  in  Ver¬ 
bo  in  sensu  ejus  spirituali  significet  hominem,  qui  indagat  et  do¬ 
cet  Veritates  naturales,  et  postea  spirituales  rationaliter:  ad  in¬ 
terrogationem  quomodo  hoc  demonstratur,  dixi  ex  his  locis  in 
Verbo ,  ff  Tunc  dejicient  aquae  e  mari,  ac  fluvius  exsiccabitur 
et  exarescet ,  ideo  lugebunt  Piscatores,  et  tristes  erunt  omnes 
projicientes  hamum  in  mare , J>  Esai :  XIX:  6,  8.  Alibi ;  „  Super 
fluvio,  cujus  aquae  sanabantur ,  stabant  Piscatores  ab  En- 
gedtj  expansione  sagenarum  aderant ,  juxta  speciem  erat  Pi¬ 
scis  eorum,  sicut  Piscis  maris  magni,  multus  valde , 11  Ezech : 
XLVII:  9.  10*  Et  alibi  «EcceEgo  mittam ,  dictum  Jehovae, 
ad  Piscatores  multos,  qui  filios  Israelis  piscabuntur,  "  Je- 
rem:  XVI:  16.  Inde  patet,  cur  Dominus  Piscatores  elegerat  in 
Discipulos,  et  dixerat,  „  f^enite  post  Me,  et  faciam  vos  Pi¬ 
scatores  hominum,”  Malth:  IV:  18.  19.  Mare:  I:  16.  11 ; 
et  ad  Petrum,  postquam  multitudinem  piscium  captaverat,  «  Ex 
nunc  homines  capies,"  Euc:  V:  9.  10.  Postea  demonstravi 
originem  illius  significationis  Piscatorum  ex  Apocalypsi  Reve¬ 
lata;  videlicet,  quia  Aqua  significat  Vera  naturalia,  n:  50. 
932;  similiter  Fluvius,  n:  409.  932;  Piscis  illos  qui  in  Veris 
naturalibus  sunt,  n:  405;  et  inde  Piscatores  illos,  qui  Verita¬ 
tes  indagant  et  docent  His  auditis  Interrogator  extulit  vocem 
et  dixit,  nunc  possum  intelligere,  cur  Dominus  vocaverat  et 
elegerat  Piscatores  ut  essent  Discipuli,  et  ideo  non  miror,  quod 
etiam  temet,  quoniam,  ut  diristi,  a  prima  juventute  fuisti  Pi¬ 
scator  in  spirituali  sensu.,  hoc  est.  Indagator  veritatum  natura¬ 
lium;  quod  nunc  Veritatum  spiritualium,  est  quia  hae  super 
illis  fundantur.  His  addidit,  quia  erat  Vir  rationis,  quod  solus 
Dominus  cognoscat,  quis  idoneus  est  ad  percipiendum  et  ad  do¬ 
cendum  illa,  quae  Novae  Ipsius  Ecclesiae  sunt,  nam  aliquis  in¬ 
ter  Primates,  vel  num  aliquis  inter  famulos  illorum.  Praeterea, 
quis  Theologus  inter  Christianos  non  prius  in  Gymnasiis  studuit 
Philosophiae,  antequam  inauguratus  est  Theologus;  unde  et 
alioquin  intelligentia.  Demum  dixit,  quia  factus  es  Theologus, 
aperi  quae  tua  Theologia,  respondi,  quod  haec  duo  sint  Prin¬ 
cipia  ejus,  Quod  Deus  unus  sit,  et  quod  Conjunctio  oiari- 
tatis  et  fidei  sit,  ad  quae  retulit ,  quis  haec  negat,  respondi, 
quod  Theologia  hodierna  interius  lustrata. 

